Dept. toets nog inentingsertifikaatstelselArgieffoto ter illustrasie (Foto: Tumisu/Pixabay) Die departement van gesondheid werk steeds aan die aanlyn stelsel waar mense wat teen Covid-19 ingeënt is inentingsertifikate sal kan aflaai. Die stelsel word tans getoets om alle moontlike haakplekke uit te stryk voor die amptelike bekendstelling van die inentingsertifikate later die week, het Foster Mohale, woordvoerder van die departement, gesê. Die webwerf waar die inentingsertifikate afgelaai kan word, is reeds beskikbaar. Volgens Foster word die departement egter oorval deur mense wat sukkel om hul inentingsertifikate te probeer aflaai. In sommige gevalle kon mense wel daarin slaag om hul inentingsertifikaat af te laai “Die stelsel is egter nog nie amptelik funksioneel nie,” het hy gesê en ’n beroep op lede van die publiek gedoen om geduldig te wees. “Ons moes talle veiligheidsfunksies in die stelsel inbou om die persoonlike data van individue soveel as moontlik te beskerm. “Die ontwikkeling en vrystelling van volwaardige inentingsertifikate vir Covid-19 sal mettertyd infaseer word.” Pres. Cyril Ramaphosa het op 30 September die land toegespreek en aangekondig dat die land op 1 Oktober na vlak 1 van die inperking skuif. Hy het ook aangekondig dat inentingsertifikate binnekort bekendgestel sal word en dat dit ŉ veilige en verifieerbare bewys sal wees van inenting. Dit sal gebruik kan word vir reise, toegang tot instansies en byeenkomste en enige ander aktiwiteit wat ŉ bewys van inenting vereis. Deur ŉ bewys van inenting so maklik as moontlik te maak en dit te standaardiseer, sal ook ŉ bydrae lewer om internasionale reisbeperkings na en van die land te verlig, het Ramaphosa gesê. Dr. Joe Phaahla, minister van gesondheid, het vroeër gesê die inentingsertifikate sal teen bedrog beskerm wees en in ooreenstemming met die Wêreldgesondheidsorganisasie (WGO) se inisiatief wees om bewys van inenting reg oor die wêreld te standaardiseer.